**Διαχειριστική & Επιχειρησιακή ικανότητα δικαιούχων για τη λειτουργία δομών ΚΗΦΗ και ΚΔΗΦ**

**Γενικά**

Οι δράσεις αφορούν στην λειτουργία ΚΗΦΗ (Κέντρα Ημερήσιας Φροντίδας Ηλικιωμένων) και ΚΔΗΦ (Κέντρα Διημέρευσης Ατόμων με Αναπηρία) και υλοποιούνται με ίδια μέσα από:

1. Νομικά Πρόσωπα των ΟΤΑ (π.χ. Κοινωφελείς Επιχειρήσεις), τα οποία υλοποιούν δράσεις ΚΗΦΗ.

2. Νομικά Πρόσωπα που δεν ανήκουν σε ΟΤΑ (π.χ. ΝΠΙΔ: Σύλλογοι Γονέων ατόμων με αναπηρία κλπ), τα οποία υλοποιούν δράσεις ΚΔΗΦ.

**Τεκμηρίωση διαχειριστικής & επιχειρησιακής ικανότητας**

*Διοικητική ικανότητα*

Εφόσον οι δράσεις υλοποιηθούν από το νομικό πρόσωπο με ίδια μέσα, θα πρέπει να διασφαλίζεται η διακριτικότητα των παρακάτω ρόλων:

- Υλοποίηση δράσης (παροχή των συγκεκριμένων υπηρεσιών του κέντρου)

- Πιστοποίηση δράσης (παρακολούθηση και παραλαβή φυσικού αντικειμένου)

Επομένως θα πρέπει το νομικό πρόσωπο να διαθέτει διαφορετικά στελέχη/όργανα για τις δύο παραπάνω λειτουργίες, **δηλαδή το άτομο/α που πιστοποιεί την παροχή των υπηρεσιών δεν μπορεί να ανήκει στο επιστημονικό/τεχνικό προσωπικό που παρέχει τις υπηρεσίες.**

Η υλοποίηση της δράσης γίνεται από το επιστημονικό/τεχνικό προσωπικό που διαθέτει/προσλαμβάνει το νομικό πρόσωπο προκειμένου να επιτελέσει την δράση.

Η πιστοποίηση / παραλαβή της δράσης μπορεί να γίνεται από αρμόδια όργανα, όπως ΕΠΠΕ, Διευθυντής, Πρόεδρος κλπ, τα οποία ορίζονται στο καταστατικό ή Εσωτερικό Κανονισμό του δικαιούχου, ή με σχετικές αποφάσεις του ΔΣ, εφόσον κάτι τέτοιο προβλέπεται στο καταστατικό του νομικού προσώπου.

Το νομικό πρόσωπο θα πρέπει να συμπληρώσει τους πίνακες 1-4 του Οδηγού για την αξιολόγηση της διαχειριστικής ικανότητας και να επισυνάψει εγχειρίδιο διαδικασιών. Εάν δεν υπάρχει εγχειρίδιο διαδικασιών, μπορεί να περιγράψει τον τρόπο υλοποίησης της συγκεκριμένης πράξης, δηλαδή να περιγράψει τις διαδικασίες που θα ακολουθηθούν (ενδεικτικά: σχεδιασμός, διαγωνισμοί, παρακολούθηση, πληρωμές, προσλήψεις προσωπικού κλπ) και το θεσμικό πλαίσιο, για την συγκεκριμένη δράση.

Στην προκειμένη περίπτωση αυτή, η περιγραφή του τρόπου υλοποίησης της συγκεκριμένης πράξης θα πρέπει να είναι εγκεκριμένη αρμοδίως και η διοικητική ικανότητα του δικαιούχου θα αξιολογηθεί μόνο για την συγκεκριμένη πράξη.

*Οικονομική διαχείριση*

Οι πληρωμές είναι έμμεσες (επιχορήγηση) σύμφωνα με το άρθρο 7 της ΚΥΑ «Ρυθμίσεις για τις πληρωμές των δαπανών του Προγράμματος Δημοσίων Επενδύσεων – ΠΔΕ (Τροποποίηση και αντικατάσταση της ΚΥΑ 46274/26.09.2014 (ΦΕΚ 2573 Β’), συνεπώς ο φορέας – Δικαιούχος θα πρέπει να έχει επαρκείς διαδικασίες για τον έλεγχο των παραστατικών δαπανών και τη διενέργεια των πληρωμών.

*Διάκριση λειτουργιών / ασυμβίβαστα*

Από τα παραπάνω αναφερόμενα πρέπει να προκύπτει διάκριση λειτουργιών μεταξύ:

1. Της μονάδας ή και της ομάδας έργου που το υλοποιεί και του οργάνου που παραλαμβάνει το φυσικό αντικείμενο.
2. Της μονάδας ή του οργάνου που ασκεί την οικονομική διαχείριση και αυτού που διενεργεί τις πληρωμές

**Τα παραπάνω πρέπει να προβλέπονται στο καταστατικό του δικαιούχου, σε Εσωτερικό Κανονισμό Υπηρεσιών, Λειτουργίας κλπ ή να ρυθμίζονται με αποφάσεις του ΔΣ, εφόσον έχει προβλεφθεί σχετική εξουσιοδότηση.**

*Επιχειρησιακή ικανότητα*

Θα πρέπει να εξασφαλίζεται η επάρκεια της ομάδας που θα υλοποιήσει την δράση και η εμπειρία του δικαιούχου.

**Ενίσχυση διαχειριστικής & επιχειρησιακής ικανότητας**

Εφόσον ο δικαιούχος εμπίπτει στις διατάξεις των άρθρων 99 ή 100 του Ν 3852/2010 που ρυθμίζει τα της σύναψης Προγραμματικών Συμβάσεων μπορεί να λειτουργήσει ως δικαιούχος χρησιμοποιώντας «δάνειες» υπηρεσίες από άλλο φορέα, πχ οικονομική, ταμειακή, διάθεση προσωπικού κλπ.

**Γενική παρατήρηση:**

Στο σχέδιο απόφασης υλοποίησης με ίδια μέσα θα αναφέρεται το υπάρχον προσωπικό, αλλά και το προσωπικό το οποίο θα προσλάβει ( έκτακτο) ο δικαιούχος για την υλοποίηση της συγκεκριμένης δράσης (Πίνακες Β1 και Β2 του σχεδίου απόφασης). Το προσωπικό των δύο αυτών πινάκων περιλαμβάνεται στον πίνακα 6 της επιχειρησιακής ικανότητας. Συνεπώς, κατά την αξιολόγηση της επιχειρησιακής ικανότητας του δικαιούχου για την υλοποίηση της πράξης/ υποέργου θα πρέπει να ληφθεί υπόψη και το έκτακτο προσωπικό.

Ενημερώνουμε επίσης ότι θα πρέπει να ληφθεί υπόψη η δυνατότητα που δίνεται με το με αρ. πρωτ. 24793/2-8-2016 έγγραφο του Υπουργείου Εσωτερικών και Διοικητικής Ανασυγκρότησης σχετικά με την μεταφορά προσωπικού ΝΠΙΔ των ΟΤΑ στους ΟΤΑ.